VENDIM
Nr. 407, datë 16.7.2025

PËR PËRCAKTIMIN E RREGULLAVE TË HOLLËSISHME PËR FUNKSIONIMIN E KOMISIONIT TË SHQYRTIMIT TË ANKIMIT

Në mbështetje të nenit 100 të Kushtetutës dhe të pikës 5, të nenit 55, të ligjit nr. 99/2024, “Për inspektimin në Republikën e Shqipërisë”, me propozimin e ministrit të Shtetit për Sipërmarrjen dhe Klimën e Biznesit, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim përcakton rregullat e hollësishme për organizimin, funksionimin dhe vendimmarrjen e Komisionit të Shqyrtimit të Ankimit, sipas parashikimeve në ligjin nr. 99/2024, “Për inspektimin në Republikën e Shqipërisë”.
2. Në kuptim të këtij vendimi, termat e mëposhtëm kanë këto kuptime:
a) “Komisioni i shqyrtimit të ankimit”, në vijim “Komisioni”, organi kolegjial i ngritur pranë Inspektoratit të Përgjithshëm, i cili shqyrton ankimin administrativ, të paraqitur nga subjekti i inspektimit kundër vendimit përfundimtar të inspektimit;
b) “Struktura të tjera inspektuese”, strukturat që kryejnë funksione inspektimi në juridiksionin e pushtetit ekzekutiv të qeverisjes qendrore dhe që janë në fushën e zbatimit të ligjit nr. 99/2024, “Për inspektimin në Republikën e Shqipërisë”, por nuk janë të organizuara si inspektorate qendrore; 
c) “Subjekt i inspektimit”, çdo person fizik apo juridik, privat apo publik, i cili kryen veprimtari tregtare, ekonomike, profesionale apo veprime të tjera dhe që ka detyrimin të respektojë kërkesat ligjore në fushën e inspektimit;
ç) “Vendim përfundimtar i inspektimit”, vendimi, i cili merret nga trupa inspektuese, sipas përcaktimeve në ligjin nr. 99/2024, “Për inspektimin në Republikën e Shqipërisë”.
3. Vendimi i “Komisionit të Shqyrtimit të Ankimit” është vendim përfundimtar në nivel administrativ.
4. Në ushtrimin e funksioneve të parashikuara në ligjin për inspektimin dhe në këtë vendim, Komisioni udhëhiqet nga këto parime:
a) parimi i ligjshmërisë;
b) parimi i barazisë dhe mosdiskriminimit; 
c) parimi i pavarësisë dhe paanësisë në vendimmarrje;
ç) parimi i transparencës dhe informimit;
d) parimi i mbrojtjes së të dhënave dhe konfidencialitetit;
dh) parimi i objektivitetit;
e) parimi i ushtrimit të ligjshëm të diskrecionit administrativ;
ë) parimi i proporcionalitetit;
f) parimi i dispozitës më të favorshme ligjore;
[bookmark: _GoBack]g) parimi i procesit të rregullt ligjor, që garanton të drejtën për t’u informuar, për të kërkuar sqarime rreth fakteve, për t’u dëgjuar dhe për t’u mbrojtur.
5. Çdo çështje që nuk parashikohet në këtë vendim rregullohet sipas Kodit të Procedurave Administrative dhe ligjit nr. 99/2024, “Për inspektimin në Republikën e Shqipërisë”.
II. ORGANIZIMI DHE FUNKSIONIMI I KOMISIONIT TË SHQYRTIMIT TË ANKIMIT
1. Komisioni i Shqyrtimit të Ankimit organizohet si strukturë ad hoc, që ngrihet për shqyrtimin e ankimit të paraqitur nga subjekti i inspektimit kundër vendimit përfundimtar të inspektimit. 
2. Komisioni i Shqyrtimit të Ankimit ngrihet me urdhër të inspektorit të përgjithshëm dhe ka në përbërje 5 (pesë) anëtarë, si më poshtë:
a) dy përfaqësues nga Inspektorati i Përgjithshëm, ku njëri prej tyre kryeson komisionin;
b) një përfaqësues nga ministria përgjegjëse e inspektoratit qendror ose strukturës përgjegjëse për inspektimin, ndaj vendimmarrjes së të cilit/cilës është drejtuar ankimi administrativ; 
c) një përfaqësues nga inspektorati qendror/struktura përgjegjëse për inspektimin, ndaj vendimmarrjes së të cilit/cilës është drejtuar ankimi administrativ; 
ç) një përfaqësues nga organizata joqeveritare me aktivitet në fushën e biznesit apo nga organet e përfaqësimit të biznesit.
3. Përfaqësuesit e përcaktuar në shkronjën “b”, të pikës 2, propozohen nga ministria përgjegjëse e inspektoratit qendror ose strukturës përgjegjëse për inspektimin ndaj vendimit të së cilit/cilës është drejtuar ankim administrativ.
4. Përfaqësuesit e përcaktuar në shkronjën “c”, të pikës 2, propozohen nga inspektorati qendror ose struktura përgjegjëse për inspektimin ndaj vendimit të së cilit/cilës është drejtuar ankim administrativ. 
5. Anëtari i komisionit, sipas përcaktimit në shkronjën “ç”, të pikës 2, të këtij kreu, duhet të jetë përfaqësues i organizatave joqeveritare me aktivitet në fushën e biznesit apo nga organet e përfaqësimit të biznesit, i cili të ketë njohuri dhe eksperiencë në fushën e marrëdhënieve me biznesin ose në fushën e legjislacionit.
6. Organizatat joqeveritare me aktivitet në fushën e biznesit apo organet e përfaqësimit të biznesit, në përputhje me fushat që mbulojnë dhe sipas fushave të inspektimit, përcaktojnë përfaqësuesin e tyre dhe anëtarët zëvendësues në Komisionin e Shqyrtimit të Ankimit.
7. Anëtarët e Komisionit duhet të kenë kualifikim sipas fushës dhe natyrës së objektit të ankimimit që trajtohet nga komisioni.
8. Komisioni ad hoc funksionon vetëm për çështje për të cilat është ngritur.
9. Anëtarët e Komisionit të Shqyrtimit të Ankimit duhet të tërhiqen nga shqyrtimi i ankimit administrativ në rastet kur ekziston një nga pengesat ligjore të parashikuara në nenin 30, të Kodit të Procedurave Administrative.
10. Për rastet kur konstatohet pamundësia e vijimit të ushtrimit të funksioneve të njërit prej anëtarëve të komisionit, sipas përcaktimit të pikës 9, të këtij kreu, apo në raste të pamundësive objektive, inspektori i përgjithshëm, në rastin e përfaqësuesit të përcaktuar në shkronjën “ç”, të pikës 2, të këtij kreu, cakton si anëtar zëvendësuesin e tij ose u kërkon institucioneve të parashikuara në pikat 3 dhe 4, të këtij kreu, caktimin e një anëtari zëvendësues, brenda një afati prej 3 (tri) ditësh punë nga momenti i konstatimit të këtij fakti. 
11. Në kuptim të pikës 10, raste të pamundësisë objektive konsiderohen rastet e mëposhtme:
a) martesa e anëtarit, paraardhësit apo pasardhësit të tij;
b) lindja e fëmijës për baballarët;
c) vdekja e prindërve, gjyshërve, bashkëshortit/bashkëjetuesit, fëmijës, vëllezërve, motrave;
ç) sëmundja e anëtarit, fëmijës, prindërve apo bashkëshortit/bashkëjetuesit, të vërtetuara me raport mjekësor.
III. KOMPETENCAT DHE DETYRAT E KOMISIONIT TË SHQYRTIMIT TË ANKIMIT
1. Komisioni i Shqyrtimit të Ankimit kryen të gjitha veprimet e nevojshme, me qëllim realizimin e një hetimi administrativ të plotë dhe të gjithanshëm, në përputhje me përcaktimet e Kodit të Procedurave Administrative dhe ligjit nr. 99/2024, “Për inspektimin në Republikën e Shqipërisë”.
2. Përpara fillimit të seancës për shqyrtimin e ankimit administrativ, kryetari dhe anëtarët e Komisionit plotësojnë formularin e deklarimit të konfliktit të interesit.

3. Komisioni ushtron veprimtarinë e tij në mënyrë kolegjiale, sipas rregullave dhe procedurave të parashikuara në legjislacionin për organizimin dhe funksionimin e organeve kolegjiale, me përjashtim të rasteve kur është parashikuar ndryshe në këtë vendim.
4. Kryetari i Komisionit caktohet nga inspektori i përgjithshëm dhe ushtron këto detyra: 
a) cakton datën e zhvillimit të mbledhjes së Komisionit dhe vendos për rendin e ditës së çdo mbledhjeje; 
b) drejton zhvillimin e mbledhjeve të komisionit; 
c) mbikëqyr veprimtarinë e sekretariatit teknik të komisionit;
ç) ruan konfidencialitetin e informacionit të marrë gjatë ushtrimit të funksioneve të tij; 
d) deklaron në mbledhjen e radhës, para votimit të çdo çështjeje, nëse ai apo anëtarët e Komisionit janë në kushtet e konfliktit të interesit;
dh) u jep fjalën anëtarëve të komisionit ose palëve në proces për të paraqitur pretendimet dhe sqarimet e tyre;
e) cakton relatorin e çështjes, i cili është një nga përfaqësuesit e Inspektoratit të Përgjithshëm. 
5. Anëtari i Komisionit ushtron këto detyra:
 a) merr pjesë në mbledhjet e Komisionit;
b) deklaron gjendjen në kushtet e konfliktit të interesit; 
c) ruan konfidencialitetin e informacionit të marrë gjatë ushtrimit të funksionit; 
ç) voton për çështjet e rendit të ditës; 
d) nënshkruan vendimin e Komisionit, në përputhje me parashikimet e Kodit të Procedurave Administrative dhe legjislacionin në fuqi. 
6. Komisioni i Shqyrtimit të Ankimit mbështetet nga sekretariati teknik, përbërja e të cilit caktohet me urdhër të inspektorit të përgjithshëm.
7. Sekretariati teknik ka këto detyra dhe përgjegjësi:
a) verifikon dokumentacionin për shqyrtimin e ankimit administrativ, përgatit dosjen që lidhet me rendin e ditës së mbledhjes me të gjitha faktet dhe provat e administruara me çështjen, objekt ankimi, dhe ia paraqet komisionit përpara fillimit të mbledhjes; 
b) përpilon njoftimet për mbledhjen e Komisionit;
c) paraqet informacion lidhur me subjektin, përmbajtjen e ankimit, si dhe dokumentacionin përkatës; 
ç) mban procesverbalin e mbledhjes dhe e nënshkruan;
d) zbardh vendimin e arsyetuar, brenda 2 (dy) ditëve punë;
dh) i paraqet inspektorit të përgjithshëm, brenda 2 (dy) ditëve punë, vendimin e nënshkruar nga komisioni dhe procesverbalin e mbajtur e të nënshkruar nga kryetari i komisionit; 
e) ngarkon në sistemin elektronik “e-Inspektimi”, brenda 2 (dy) ditëve punë, vendimin e arsyetuar të marrë nga komisioni, aktet e mbajtura gjatë shqyrtimit të ankimit dhe të gjithë dokumentacionin e çështjes;
ë) ia njofton vendimin e Komisionit, brenda 2 (dy) ditëve punë, Inspektoratit Qendror dhe subjektit, me mjete elektronike ose me forma të tjera, të parashikuara nga legjislacioni në fuqi.
 8. Me nxjerrjen e urdhrit të inspektorit të përgjithshëm për ngritjen e Komisionit të Shqyrtimit të Ankimit, sekretariati teknik, përmes sistemit “e-Inspektimi” njofton me postë elektronike kryetarin dhe anëtarët e komisionit, të cilëve u vë në dispozicion numrin e çështjes së ankimuar dhe të gjithë dokumentacionin përkatës të dosjes së ankimit, objekt shqyrtimi.
 9. Kryetari i Komisionit, brenda 5 (pesë) ditëve punë nga urdhri i inspektorit të përgjithshëm për ngritjen e komisionit, njofton anëtarët për datën dhe orën e shqyrtimit të ankimit, e cila duhet të jetë jo më vonë se 5 (pesë) ditë nga momenti i njoftimit të kryetarit. 
10. Mbledhja e Komisionit është e vlefshme kur janë të pranishëm më shumë se gjysma e anëtarëve të tij. Në rast se numri i votave është i barabartë, vota e kryetarit është përcaktuese në marrjen e vendimit.
11. Subjekti i inspektimit ka të drejtë të dëgjohet dhe të paraqitet në seancë sipas njoftimit të komisionit. Në rast se subjekti i inspektimit ose përfaqësuesi ligjor i tij nuk është i pranishëm, edhe pse ka marrë dijeni dhe është njoftuar rregullisht, Komisioni vlerëson shkaqet e mosparaqitjes në seancë. Nëse mosparaqitja ka ndodhur për shkaqe që nuk vlerësohen të arsyeshme, Komisioni vendos zhvillimin e seancës pa praninë e subjektit ose përfaqësuesit të tij. Në rastet kur vlerësohet se subjekti i inspektimit ka paraqitur shkaqe të arsyeshme apo shkaqe, të cilat vlerësohen si të tilla, kryetari shtyn mbledhjen, duke kryer një njoftim të dytë për një datë sa më të afërt. Në rast se edhe në këtë datë subjekti i njoftuar rregullisht dhe/ose përfaqësuesi i tij nuk paraqiten para komisionit, vendoset vazhdimi i seancës në mungesë.
IV. ANKIMI ADMINISTRATIV
1. Çdo subjekt inspektimi, që pretendon se i është cenuar një e drejtë apo një interes i ligjshëm nga një vendim përfundimtar inspektimi, ka të drejtë të bëjë ankim administrativ ndaj këtij vendimi.
2. Ankimi i adresohet Komisionit të Shqyrtimit të Ankimit, pranë Inspektoratit të Përgjithshëm, brenda 30 (tridhjetë) ditëve kalendarike nga data e marrjes dijeni të vendimit përfundimtar, përveçse kur parashikohet ndryshe në ligjin e posaçëm.
3. Ankimi drejtuar komisionit paraqitet në gjuhën shqipe, në përputhje me rregullat e përcaktuara në Kodin e Procedurave Administrative. Në çdo rast, ankimi administrativ që përmbush kriteret ligjore pranohet në çdo formë, me mjete elektronike (online) ose në forma të tjera të parashikuara nga legjislacioni në fuqi, të paraqitura nga subjekti i inspektimit.
4. Ankimi i administruar në formë elektronike printohet dhe regjistrohet në protokollin e Inspektoratit të Përgjithshëm.
5. Regjistrimi i ankimit administrativ nuk mund të refuzohet për asnjë shkak.
6. Subjekti ankimues mund të kërkojë rivendosjen në afat sipas afateve dhe përcaktimeve në Kodin e Procedurave Administrative. Kërkesa i adresohet Komisionit të Shqyrtimit të Ankimit pranë Inspektoratit të Përgjithshëm.
7. Shqyrtimi i kërkesës për rivendosje në afat bëhet nga Komisioni i Shqyrtimit të Ankimit në mbledhjen e tij më të afërt, por jo më vonë se 15 (pesëmbëdhjetë) ditë nga momenti i paraqitjes së kërkesës dhe vendimi pasqyrohet në procesverbal e i njoftohet subjektit.
8. Kundër vendimit të Komisionit për mospranimin e kërkesës për rivendosjen në afat mund të bëhet ankim, sipas rregullave të përcaktuara në Kodin e Procedurave Administrative.
V. PROCEDURA E SHQYRTIMIT TË ANKIMIT ADMINISTRATIV
1. Me caktimin e çështjes, relatori verifikon paraprakisht kushtet formale të ankimit dhe i relaton fillimisht komisionit rezultatet e verifikimit, lidhur me: 
a) juridiksionin administrativ dhe kompetencën lëndore të komisionit;
b) legjitimimin e ankimuesit;
c) respektimin e afateve ligjore për ankimin;
ç) elementet e domosdoshme të ankesës, sipas përcaktimeve në këtë vendim.
2. Komisioni, gjatë shqyrtimit paraprak, merr një nga vendimet e mëposhtme: 
a) Kthimin e ankimit për shkak të mungesës së kushteve formale të tij dhe i lë afat ankimuesit 5 (pesë) ditë për plotësimin e dosjes së ankimit, sipas Kodit të Procedurave Administrative;
b) Pranimin e ankimit, fillimin e procedurës së hetimit administrativ dhe kalimin e ankimit për shqyrtim të thelluar;
c) Mospranimin e ankimit.
3. Nëse Komisioni merr vendim sipas shkronjës “b”, të pikës 2, të këtij kreu, vazhdon me shqyrtimin e ankimit brenda së njëjtës mbledhje. Komisioni duhet të përfundojë shqyrtimin administrativ dhe të marrë vendimin, brenda 30 (tridhjetë) ditëve nga regjistrimi i ankesës në Inspektoratin e Përgjithshëm.
4. Afati për shqyrtimin e ankimit administrativ, sipas pikës 3, të këtij kreu, mund të shtyhet vetëm një herë, brenda një afati të ri 30-ditor, në rast të kompleksitetit të çështjes, sipas parashikimeve në Kodin e Procedurave Administrative.
5. Komisioni shqyrton ankimin administrativ në prani të subjektit të inspektimit, përfaqësuesit ligjor të tij ose një personi të autorizuar me dokumentacionin përkatës ligjor nga subjekti i inspektimit.
6. Në përfundim të procesit të shqyrtimit të ankimit administrativ dhe pasi të gjithë anëtarët kanë shprehur mendimin e tyre mbi çështjen, kryetari i komisionit deklaron mbylljen e shqyrtimit administrativ të ankimit dhe fton anëtarët që të votojnë.
7. Secili anëtar ka të drejtën e një vote dhe abstenimi nga votimi nuk lejohet për asnjë anëtar të Komisionit.
8. Vendimet në Komision merren me shumicën e votave, nëpërmjet votimit të hapur pa praninë e subjektit ose përfaqësuesit të tij.
9. Në përfundim të procesit, Komisioni merr një nga vendimet e mëposhtme:
a) Lënien në fuqi të aktit administrativ, duke argumentuar zbatimin e drejtë të procedurave dhe ligjshmërinë në veprimet apo mosveprimet, për të cilat ankimuesi ka pretenduar shkelje;
b) Shfuqizimin e aktit administrativ (vendimit të dënimit kryesor dhe atij plotësues nëse ka), duke argumentuar shkeljet e konstatuara në zbatimin e ligjit për inspektimin dhe ligjit të posaçëm, duke treguar masat përkatëse për shfuqizimin e tyre dhe rivendosjen e ligjshmërisë në veprimet e Inspektoratit Qendror;
c) Ndryshimin e vendimit, duke argumentuar, sipas rastit, shkeljen e konstatuar në zbatim të ligjit për inspektimin dhe ligjit për marrjen e kundërvajtjes administrative.
10. Mendimi i anëtarit të mbetur në pakicë, i argumentuar, i bashkëlidhet vendimit.
11. Kur konstatohen gabime materiale në një vendim të Komisionit të Shqyrtimit të Ankimit, komisioni kryesisht apo me kërkesë bën ndreqjen e gabimit. Komisioni për korrigjimin e gabimit material zhvillon mbledhjen në praninë e subjektit të inspektimit, i cili njoftohet paraprakisht. Komisioni merr vendim të arsyetuar për ndreqje të gabimit, sipas procedurave të parashikuara në Kodin e Procedurave Administrative, i cili duhet të shprehë arsyet e korrigjimit të gabimit dhe bazën ligjore. Në përfundim, subjekti njoftohet për vendimin e korrigjuar brenda 3 (tri) ditëve nga marrja e vendimit. 
12. Për çdo mbledhje të komisionit, procesverbali përmban një përmbledhje të parashtrimeve në mbledhje, datën dhe vendin e mbledhjes, anëtarët që morën pjesë, pjesëmarrjen e subjektit që ka paraqitur ankimin administrativ apo përfaqësuesin, çështjet që u diskutuan, arsyet e votimit pro ose kundër, vendimet që u morën, si dhe formën e rezultatin përfundimtar të vendimit. 
13. Vendimi i komisionit përmban numrin, datën, nënshkrimin, anëtarët e pranishëm në mbledhje, relatorin e çështjes, si dhe votimin kundër.
14. I gjithë dokumentacioni i krijuar gjatë procedurës së shqyrtimit të ankimit administrativ arkivohet sipas rregullave të përcaktuara në legjislacionin për arkivin.
VI. DISPOZITA TË FUNDIT DHE KALIMTARE
1. Ngarkohen institucionet e përcaktuara në pikën 1, të këtij kreu, të caktojnë përfaqësuesit e tyre për të qenë pjesë e komisionit të shqyrtimit të ankimit, brenda 10 (dhjetë) ditëve nga hyrja në fuqi e këtij vendimi.
2. Ngarkohen Inspektorati i Përgjithshëm, ministritë e linjës, inspektoratet qendrore dhe strukturat e tjera përgjegjëse për inspektimin për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku
